Den 25-årige angriber Kasper Lynge Nielsen skifter til Hobro IK på en toårig fuldtidskontrakt.

Hobro IK har hentet nyt blod til offensiven i form af Kasper Lynge Nielsen, som kommer til klubben efter en lang periode i Randers FC. 25-årige Kasper Lynge Nielsen har nemlig spillet i Randers siden 2002, hvor han startede i klubben som lilleputspiller. Han har tidligere været oppe at snuse til førsteholdet i Randers FC, med det er kun blevet til optrædener i DBU Pokalen på førsteholdet. Senest har han spillet fodbold i Danmarksserien for Randers Freja. Her spillede han så sent som i lørdags, hvor han scorede to mål i en kamp mod Lystrup IF. Kasper Lynge Nielsen er en spiller, som sportschef Jens Hammer Sørensen har haft på radaren i længere tid, og nu er det så lykkedes at hente ham til Hobro IK, hvor han har skrevet under på en toårig fuldtidskontrakt. - Kasper er et usædvanligt stort talent, hvilket jeg stadig vil kalde ham selvom han er blevet 25 år gammel. Han har et uforløst potentiale, som jeg tror på vi kan få forløst her i Hobro IK,  siger sportschef Jens Hammer Sørensen om nyerhvervelsen. Kasper Lynge Nielsen selv glæder sig til skiftet. - Jeg tror og håber, at opholdet i Hobro bliver rigtig godt for alle parter. Jeg glæder mig til, at prøve mig selv af på et højere niveau, end det jeg har været vant til, siger Kasper Lynge Nielsen. Kasper Lynge Nielsen har fået trøjenummer 37 i Hobro IK.